description: И още: Заплахите на Ердоган са за вътрешна консумация; Ще има ли съюз между Тръмп и Путин за Близкия Изток

title: Мнения Daily - Радикализацията ще помете политиците и свитата им

maintext:
Общественият дебат се измести от значими теми (Кой ни взе от джоба милиардите за КТБ и АЕЦ "Белене"?) към маргинални такива (Как да запазим расовата чистота на богоизбрания и православен български народ, като не пускаме никакви мургави хора да влизат на територията?).
© ЮЛИЯ ЛАЗАРОВА
Радикализацията на Борисов е най-опасна, защото премиерът има най-много власт.
Турция е икономически зависима от ЕС, основно от Германия, Англия, Италия и Франция.
Но дори и турският президент да отвори граничните пунктове за мигрантите, това не означава автоматично, че събитията от 2014 ще се повторят.
Фотограф: MURAD SEZER
Ключово е как ще реагират сунитските страни при подобен съюз
Всичко това ще има и съответно отражение не само в Близкия изток, но и в Пакистан, Афганистан, Кавказ и други оспорвани територии, в които "Ислямска държава" създава свои "вилаети".
Фотограф: HOSAM KATAN
Ултрадесният популизъмОт коментар на политолога Евгений Дайнов за "Дневник"Установеният ред е под тежка атака. Но колкото повече отиваш в радикална посока, толкова повече се радикализират нещата в цялост. И така – докато на арената не се настанят автентичните радикали и не те изхвърлят зад борда като прекалено "мек".Преди повече от десетилетие оглавяваното от Иван Костов ДСБ се опита да проведе една похвална операция: да разгърне "десен" патриотизъм, за да изземе патриотичната тема от социалистите, които се бяха вкопчили в нея и я ползваха в свой интерес. Резултатът обаче беше – легитимиране на национализма и отляво, и отдясно. Плодът: партия "Атака", която изскочи от нищото и влезе в парламента през 2005 година.Вляво пък, ръководството на БСП развихря такава истерия по темата "бежанци", че човек (и да не иска) се сеща за един друг вид социалисти, наричащи себе си "национал-социалисти" или, за по-кратко – нацисти. Което перфектно резонира с преклонението им пред режима на Путин, за който Бжежински преди време писа следното: защо на този режим да му мислим все по-нови и все по-сложни определения, след като отдавна имаме проста и ясна дума за това явление – фашизъм?Всичко това обаче е детска игра в сравнение с радикалните занимания на Бойко Борисов. Неговата радикализация е най-опасна по простата причина, че в българската властова конструкция министър-председателят е онзи, който има най-голяма реална власт.По своята природа Бойко Борисов няма нищо общо с либералната демокрация – с реда, който е заплашен днес. Той не може да си представи общество, населено с равни помежду си и следователно – еднакво свободни хора. От самото начало на своето властване той се конституира като сила над обществото – като не-равен никому (е, освен на няколко главатари и олигарси, с които се договаряше на принципа "не си пречим да делим"). Затова стана Господаря на порциите: "аз давам"; "аз плащам"; "аз спирам"; "аз правя подаръци на софиянци".Борисов все пак има някакви ограничения; неговите имитатори по места – никакви. Въпрос на време беше някой по-краен от него да се опита да го измести. Докато това стане, обаче, Борисов влезе в нова роля. От Господаря на порциите той стана Охраняващия от нашественици. Общественият дебат се измести от значими теми (Кой ни взе от джоба милиардите за КТБ и АЕЦ "Белене"?) към маргинални такива (Как да запазим расовата чистота на богоизбрания и православен български народ, като не пускаме никакви мургави хора да влизат на територията?).По установения си навик Борисов се опита да господарства и над това говорене – и катастрофира. Просто легитимира говорители, които са по-"хард" от него и затова звучат по-убедително в своя радикализъм. Като например бурно фашизиращата се Българска православна църква; или автентични лумпен-маргинали, непригодни за живот в цивилизация, като Динко и Перата.Та: всяко заиграване с всеки радикализъм води само до едно. До още радикализъм, носен от все по-екстремни хора, които са все по-далеч от нормите на цивилизованото общо-живеене. Добре е политиците и присъдружните им интелектуалци да си опичат акъла. Защото това свлачище, тръгне ли веднъж, ще повлече най-напред тях: и Политбюро на БСП; и "новите леви"; и "новите консерватори"; и "патриотите"; и конструкцията Бойко-Цецо-Цецка. Истинските радикали ще ги дерат като прекалено меки и следователно – предатели на истинската идея.Случвало се е: Русия 1917; Италия 1922; Германия 1934.-------------------Бежански вълненияОт коментар на Карин Бенш за "Дойче Веле"Какво би станало, ако Турция се оттегли от сделката с ЕС за бежанците? Ако престане да контролира границите си със Сирия и Гърция? И ако спре да приема обратно мигранти, влезли нелегално от Турция в Гърция? Десетки хиляди нови и нови мигранти биха се отправили към гръцките острови, но най-вероятно те биха останали заклещени там. Защото механизмът за разпределение на бежанците из страните на ЕС просто не функционира.Но дори и турският президент да отвори граничните пунктове за мигрантите, това не означава автоматично, че събитията от 2014 ще се повторят. Защото ситуацията днес е много по-различна: пътят през Западните Балкани - през т.нар. Балкански маршрут - е затворен, България контролира границата си с Турция много по-надеждно; в Егейско море НАТО гони каналджиите, прехвърлящи нелегално мигранти по море, а служителите на европейската гранична агенция "Фронтекс" междувременно получиха повече пари, персонал и оборудване.Какво би загубил Ердоган? Тоест, ако турският президент прекрати едностранно споразумението с ЕС за бежанците, това със сигурност няма да засегне ЕС толкова силно - заради политиката на капсулиране. Изключение би представлявала единствено Гърция. Така че стратегически това би било много неизгоден за него ход. Дори и само заради тъй жадуваното от турците отпадане на визите за ЕС.Към това трябва да добавим и икономическите зависимости: сега Турция изнася огромна част от продукцията си в ЕС, основно в Германия, Англия, Италия и Франция. От 20 години насам между ЕС и Турция действа митнически съюз. Освен това европейски концерни инвестират милиарди евро в Турция, някои от които произвеждат продукцията си край Босфора - "MAN" и "Daimler-Chrysler" произвеждат в Турция автобуси, а "Bosch" и "Siemens" - хладилници и други кухненски уреди.Вярно, ние трябва да вземаме насериозно предупрежденията на Ердоган. Но все пак "трябва да си даваме сметка и на кого говори той". Защото речите на турския президент за силна Турция, която била напълно независима от ЕС, са предназначени не за Европа, а за неговите привърженици в родната Турция.-------------Сирийската кризаОт коментар на журналиста Мохамед Халаф за "Клуб Z"Доналд Тръмп е изправен пред изключително сложни проблеми, които нямат бързи решения, тъй като войната ще доведе до повече тероризъм в арабските и ислямските общества. Сред тях са шиитско-сунитският конфликт, който противопоставя от една страна Иран, а от друга Саудитска Арабия, и Турция; сектантските сблъсъци между сунити и алауити в Сирия, както и тези между кюрди и араби в Сирия и Ирак; намесата на съседни държави стимулира гражданските войни, за да ги използват за увеличаване на влиянието си.Пример за такава намеса са действията на шиитските милиции и преди всичко Хизбулла, подкрепяни от Иран в Сирия, както и на сунитските въоръжени милиции, като Хамас, Джихад и Мюсюлманските братя, подкрепяни от сунитските държави. Тези презгранични експедиции заплашват с дестабилизация целия регион, както и сигурността на Израел, който е стратегически съюзник на САЩ. Тук трябва да се спомене и ядреното споразумение с Иран, което благодарение на Барак Обама не бе обвързано със спиране на иранската намеса в арабските държави, обект на граждански войни.Завръщането на Русия в Близкия изток като съюзник на Иран и Хизбулла в сирийската война поражда съответна реакция сред сунитските държави, които се чувстват заплашени от този нов алианс. Затова сега въпросът е: как тези сунитски страни ще реагират на евентуален съюз между Тръмп и Путин, който би позволил на Асад да остане на власт. Всичко това ще има и съответно отражение не само в Близкия изток, но и в Пакистан, Афганистан, Кавказ и други оспорвани територии, в които "Ислямска държава" създава свои "вилаети".Непосредствено след избирането на Буш-син, Путин настояваше да се срещне с него. Самият Буш остана много доволен от срещата им и заяви, че вярва в искреността и патриотизма на Путин. Впоследствие обаче Буш сподели разочарованието си от сътрудничеството си с Путин. Сега е трудно да отговорим на въпроса как ще се развият отношенията между двамата лидери при усложнената ситуация в Близкия изток, където войната срещу тероризма се съпътства със засилена роля на Иран в региона, както и с турска военна намеса в Сирия и Ирак.


description: Онлайн търговецът на дрехи втора употреба "Ремикс глобъл" ще расте и модернизира бизнеса си с 8 млн. евро от австрийската Mezzanine Management

title: Как втората ръка става hi tech

maintext:
"Колкото повее се разраства бизнесът, толкова по-трудно става управлението му без технологии", разказва управляващият партньор в компанията Любомир Кленов
© Надежда Чипева
- Онлайн търговецът на дрехи втора употреба "Ремикс глобъл" получи 8 млн. евро финансиране от австрийската Mezzanine Management
- Компанията планира не само географска експанзия, но и модернизация.
- Очакванията са за удвояване на приходите през 2016 г. и продължаване на динамичния ръст и през следващите години.
"На дневна база снимаме над 9000 дрехи, което означава, че правим около 40 000 кадъра." Любомир Кленов се промъква между отрупани с дрехи щендери, опаковани и готови за експедиране кутии и чували с новопристигнала стока. В една част от пространството в халето, в което се намираме, е обособен фотокът и следващата група фотографи се подготвя да застъпи на смяна. В друг такъв кът няколко от колегите му заснемат обувки, които ще се продават на пазарите в Полша, Румъния и Гърция. А скоро част от целия този процес ще бъде автоматизиран и заснетите кадри ще се изпращат директно до сървърите на компанията.Нейното име е "Ремикс глобъл" и е един от водещите онлайн търговци на дребно с дрехи втора употреба в България. От създаването си през 2012 г. досега бизнесът й расте с по три и половина пъти годишно, разказва Кленов, който е управляващ партньор в компанията. Дейността й вече обхваща четири пазара, от които по думите му българският носи около 40% от продажбите. А плановете са за продължаващ растеж и още по-голяма експанзия в Централна и Западна Европа. За осъществяването им пък ще помогне полученото преди месец финансиране от австрийската инвестиционна компания Mezzanine Managament.Както подсказва наименованието й, в основната си част предоставените средства са под формата на мецанин заем на обща стойност 8 млн. евро, обезпечен със залог върху търговското предприятие на "Ремикс глобъл". От тях към момента е усвоена една част, но компанията работи по план за усвояването и на останалата сума, обяснява Кленов. Отделно от това партньорството включва и увеличаване на капитала на българското дружество с близо 275 хил. лв., срещу които австрийският инвеститор получава дял от 6.5% от акциите.С полученото финансиране "Ремикс глобъл" ще може да продължи да расте. До 2015 г. дейността е в отделно холдингово дружество "Ремикс онлайн", което консолидира резултатите и на дъщерните "Ремикс РО", "Рем ГР" и "Рем трейд" и отчита 15 млн. лв. приходи (виж таблицата). Очакванията конкретно за 2016 г. са темповете на нарастване да се забавят леко, но дори споменатото от Кленов очаквано удвояване на оборота за годината е достатъчно внушително. И да остане такова, ако амбициите за допълнително разширяване на географското присъствие се материализират. По думите на мениджъра на този етап все още няма окончателно решение кои точно да са следващите пазари, към които да се насочи дружеството. Договорът за залог на търговското предприятие на "Ремикс глобъл" обаче дава известна насока – в него освен интернет домейните за четирите пазара, на които компанията вече работи, като нематериални активи обект на залога са посочени и страница с общоевропейския домейн .eu, както и такава с националното германско разширение .de.Междувременно бъдещите планове не се изчерпват само с географската експанзия. "Освен новите пазари ние трябва да инвестираме непрекъснато в операции и в технологии", изтъква Кленов. И допълва, че колкото повече се разраства бизнесът, толкова по-трудно става управлението му без технологии, които да оптимизират процесите. Един от плановете например е да се автоматизира заснемането на дрехите, които се качват след това на сайтовете. За целта компанията смята да закупи нов, по-висок клас фотографска техника и да я разположи на високи колони, откъдето тя да се управлява софтуерно и заснетите кадри – които по думите на мениджъра са около 300 хиляди месечно – да се изпращат директно до сървърите на дружеството."Навсякъде има възможност да се приложат технологии, които да оптимизират процесите", категоричен е мениджърът. Идеята по думите му е, че ако нещата не се автоматизират, а се вършат ръчно от служителите, това увеличава възможността за грешки – "рано или късно се случва така, че вие си поръчвате дънки, а пристига пола".Технологиите обаче и сега са в основата на бизнеса на "Ремикс глобъл", която в началото на историята си продава и офлайн, но впоследствие се ориентира изцяло към интернет търговията. "Стартирайки през 2012 г., много бързо разбрахме какъв е потенциалът на онлайн продажбите и въпреки всички трудности, които сме изпитвали, разбрахме, че това е пазарът – онлайн винаги ще можем да достигнем до много по-широка аудитория, а и за хората е по-удобно", разказва Кленов. Така днес продажбите се осъществяват през четири интернет страници – по една за всеки от пазарите – които са огледални. С други думи, след като пристигнат в центъра в София, където се сортират, проверяват за дефекти, заснемат и опаковат, дрехите се появяват онлайн и могат да бъдат закупени от клиентите във всяка от страните, в които "Ремикс" работи – "който има по-голямо желание, ще го купи първи", посочва мениджърът. Единственото изключение са обувките, чиято продажба втора употреба е забранена в България, така че в българския онлайн магазин те не присъстват, но за сметка на това пък успешно се продават в останалите три страни.Самото насочване на Кленов, който до 2008 г. работи в B2B сектора, към продажбите на дрехи втора употреба пък идва след търсене на възможности, които да са ориентирани към крайния клиент. "Това, което много ни привлече в сектора дрехи втора употреба, е, че всъщност това е един бизнес от бъдещето, това е рециклиране на 100%", разказва той. Макар и да признава, че в крайна сметка не това е основната мотивация на самите крайни потребители, които просто търсят възможност за по-изгодно пазаруване, макар и да е second hand.Новите им партньори от Mezzanine Management също изтъкват потенциала на този сектор. "Рециклиращата индустрия като цяло е много модерен сектор в момента и мисля, че това е устойчива тенденция. Искахме да подкрепим този сектор, защото вярвахме, че предстои той да отбележи значителен растеж в бъдеще", разказва управляващият директор на австрийското дружество Никлас Пихлер ( интервю с него четете тук ).Интерес от страна на потребителите пък определено не липсва, като от компанията отчитат любопитна тенденция – на всеки от четирите им пазара около 60% от клиентите им са хора, които преди това никога не са купували дрехи втора употреба нито онлайн, нито офлайн. Конкретно за България Кленов посочва, че клиентите са от цялата страна, включително и от малки населени места, които традиционно не се приемат като типични локации за интернет пазаруване.Иначе, подобно на традиционните офлайн магазини, при които цените на продаваните дрехи втора употреба намаляват с течение на времето, "Ремикс" също работи на сходен принцип. Добавянето на дрехи в онлайн магазина се случва всеки ден, два пъти дневно – сутрин в 10 и вечер в 20 ч., като целта е всичко да се продаде."Всичко, което не успеем да продадем в рамките на 24 часа след качването му на сайта, цената му пада с 5%, на следващия ден – с още 5%, и т.н. Така много от нещата достигат и символични цени от порядъка на 1 лв.", обяснява мениджърът.Самите предлагани дрехи са разделени в три основни категории – т.нар. луксозни марки, среден клас и бюджетни марки. "Това, което се стараем всъщност да стигне до хората, е, че не просто продаваме second hand дрехи, ами и един вид ги сертифицираме. И може би това ни отличава", посочва той. Идеята е "хората да имат доверие, че ще получат нещо, което е почти като ново". Отделно от това компанията има амбицията част от нещата, които продава, действително да са чисто нови и работи в тази посока, като това е особено характерно по отношение на обувките, казва още Кленов.

fasttext_language: bg


description: Крехката преднина на индекса се дължи на няколко позиции - "Неохим", "Индустриален холдинг България" и "Индустриален капитал холдинг". Те поскъпват с...

title: Sofix се повишава с почти 0.3% ден след изборите

maintext: Крехката преднина на индекса се дължи на няколко позиции - "Неохим", "Индустриален холдинг България" и "Индустриален капитал холдинг". Те поскъпват с 3.6%, 4.9% и 1.38%. Други ключови компоненти на Sofix обаче губят - "Софарма" е надолу с 1.02%, а ПИБ с 4.21%. "Адванс терафонд" е надолу с малко под процент. Традиционно фондовата борса в София не се влияе значително от политическите събития в България, каквито са президентските избори. Евентуални предсрочни избори обаче биха оказали натиск върху и пазара, заради политическата и икономическа несигурност, която може да породят.Информацията е актуална към 13.45 часа


description: !function(e,t,n,s){var...

title: Графика на деня: Септември донесе 30% повече приходи от нощувки

maintext:
K:Reader
Нов и модерен инструмент, който пренася в дигитална среда усещането от четенето на хартия.
Прочетете целия вестник или списание без да търсите отделните статии в сайта.
Капитал Брой 45 // 12.11.2016 Прочетете Капитал Daily Брой 213 // 14.11.2016 Прочетете


description: Американската фармацевтична компания твърди, че решението не е свързано с Brexit. В двата завода работят 370 души. Първият - "Парк сайд", е в Лондон,...

title: Pfizer затваря две предприятия във Великобритания

maintext: Американската фармацевтична компания твърди, че решението не е свързано с Brexit. В двата завода работят 370 души. Първият - "Парк сайд", е в Лондон, и Pfizer го получава, след като придобива Hospira. Това предприятие се предвижда да спре работа до следващото лято. Вторият - в Хавант, трябва да затвори до 2020 г.Говорител на компанията заяви пред BBC, че тези решения нямат нищо общо с Brexit. Според него компанията прави оценка на всичките си активи във Великобритания още от 2010 г. и е било взето решение, че е по-рентабилно част от производството на Острова да бъде изместено в белгийския град Пруус, където американската компания също притежава мощности.


title: Отмъщението на избирателите

maintext:
Тръгва ли си Борисов и какво идва след него
© Цветелина Белутова
- Борисов собственоръчно доведе партията си до загуба на първия тур
- Предсрочни избори напролет са много възможни
- Потъването на ГЕРБ преначертава политическата карта и отваря вратите за цунами от популизъм
Инфографика Какво следва при оставка на Борисов
Увеличаване Какво следва при оставка на Борисов
Преглед на оригинала Автор: Капитал Смаляванеа>
Името на новия български президент може и да не се знае още, но резултатите от първия тур на изборите предизвикаха политическа буря, която може да доведе до ново правителство и предсрочни парламентарни избори. Дали това ще се случи веднага след втория тур, или в първата половина на следващата година, новината от президентските избори е, че ГЕРБ за пръв път е в низходяща спирала. Партията отнесе изненадващ по големината си наказателен вот – не само загуби 20% от избирателите си спрямо последните парламентарни избори, но и се оказа изпреварена от уж заровената на политическото бунище след фиаското с Орешарски БСП.След Brexit и избора на Доналд Тръмп за президент на САЩ на пръв поглед може да изглежда, че глобалният тренд за наказване на старите партийни елити е достигнал и до България. Истината е обаче, че зад протестния вот срещу ГЕРБ стоят конкретни български причини и отговорността за тях е на премиера Борисов.Силният вот за популистки проекти като този на бизнесмена Веселин Марешки и обединените националисти заедно с изключително високата активност на "референдума на Слави" показаха, че има събрано огромно желание за промяна на начина, по който се управлява страната. То не е от днес, но след като преди седем години за пръв път взе властта с обещания за изчистване на политическата корупция, а през последните месеци не остави капка съмнение, че е част от модела, срещу който се обяви, днес Борисов започва да освобождава политически терен. На незаетото място навлиза вълна от крайни популисти."Грешката действително е моя", призна в сряда в телевизионно интервю премиерът. Но или нямаше кураж да я назове, или си е направил грешните изводи.Борисов се опита да се измъкне с това, че на тези избори не бил достатъчно популист, избирайки неатрактивната, но правилна и подготвена Цачева; че опитвал да прави реформи (здравна и образователна), заради което загубил лекарите и учителите; че санира и строи магистрали, но никой не му го признава.Всъщност той се подигра с избирателите, издигайки слаба кандидатура в последния възможен момент. Отказа да направи най-важната реформа , в името на която се върна за втория си мандат след протестите от 2013 г. – съдебната . Не на последно място, все по-неприкрито възприе модела #Кой. Изхранва удобни медии, заигра със задкулисните авторитети в съдебната система, остави КТБ за повторно източване от Пеевски , допусна завладените от частни интереси институции ( КЗК до неотдавна , НАП и други) да атакуват бизнеси и да преразпределят активи в полза на силните на деня. Започна да се държи като "тато" на нацията (" колко пара ти дадох миналия път ", обича да казва, имайки предвид пари на данъкоплатците), опита да назначи и "майка" , заплаши, че не на тези, но на следващите президентски избори ще го видим и в ролята на държавен глава Дори без да споменаваме неконсистентната му външнополитическа позиция и притеснителните заигравания с Турция Русия , избирателите имат достатъчно причини да гласуват, така както гласуваха в неделя.Високомерието на ГЕРБ да смята изборите за сигурно спечелени беше наказано и принуди все още управляващата партия да провежда отчаяна кампания в седмицата преди балотажа в търсене на подкрепа отвсякъде. Помощ обаче е трудно да се намери и затова причината отново е в политиката на Борисов. Той искаше да има всичко и сега може да загуби всичко.Той си мислеше, че може да има всички големи партии, но сега трудно може да разчита на сериозна подкрепа от която и да е от тях. През последните години премиерът хвърляше залци от масата на властта във всички посоки. Реформаторският блок беше сдъвкан от съвместното си участие във властта с ГЕРБ и вероятно скоро предстои да бъде изплют. Ако е разчитал на ДПС, чиито икономически интереси бяха внимателно защитавани и развивани за шестте години управление на ГЕРБ, лъгал се е. Сега ДПС за втори път светкавично го изостави и се пренасочи към БСП. Премиерът си мислеше, че може да има и така наречените националисти, но те отказаха да подкрепят Цачева на втория тур от президентските избори.И може би най-важното – Борисов си мислеше, че може да има едновременно подкрепата на хората, които искат реформи, борба с корупцията и независима съдебна система, докато в същото време работи с тези, които се възползват от прогнилия държавен апарат и послушните магистрати. На първия тур го настигна разочарованието на първите, а след втория (и вероятното му падане от власт) ще изпита отново лично и какво е да насъскат срещу него вторите.Сега въпросът не е дали това ще се случи, а само кога – следващата седмица или ще има още няколко месеца агония.Сценарият след нощта на изборите, в която евентуално ще спечели Румен Радев, е сравнително ясен. Източници, близки до Бойко Борисов, потвърждават, че той е готов да подаде оставка на кабинета. Това не означава, че ще си тръгне веднага. След това има три възможни сценария:– така Борисов хем ще е изпълнил обещанието, хем ще запази властта си. Проблемът е, че това е доста прозрачно измъкване и ще има допълнителна политическа цена за ГЕРБ.Според конституцията президентът е длъжен отново да предложи на най-голямата група в парламента да направи кабинет. В този вариант, твърдят различни източници, ще се търси нов премиер от ГЕРБ и друг формат на мнозинство в Народното събрание. В него по-голяма роля могат да имат Патриотите. Обединените националисти (Патриотичен фронт, "Атака" и групата на Ковачки) събраха на президентските избори над 10% от гласовете и заедно с ГЕРБ в момента имат парламентарно мнозинство. Заявка за подобно сътрудничество беше направена в нощта на изборите от Красимир Каракачанов, който обясни, че по-добре от предсрочни избори е да се работи в рамките на този парламент по "националните приоритети". Проблемът с този вариант е същият като при първия – участието в непопулярно правителство само ще намалява подкрепата за ГЕРБ. Затова...Конституцията не позволява на президента да разпуска парламента и да насрочва нови избори в последните три месеца от мандата си. Така дори и сега правителството да подаде оставка, вотът за следващо Народно събрание може да бъде насрочен от следващия президент след встъпването му в длъжност на 20 януари – това праща изборите след 20 март.Подобен сценарий се случва за пръв път в новата българска история и един от интересните моменти е кой ще държи изпълнителната власт през четирите месеца до предсрочните избори.Най-лесният отговор е, че това може да е служебно правителство, или дори две – едното назначено от сегашния президент, а другото от следващия. Източници от ръководството на ГЕРБ твърдят обаче, че в управляващата партия не искат да оставят Росен Плевнелиев да прави трето служебно правителство:Не бива да изключваме възможността Цачева да спечели на втори тур. В междинната седмица между двата тура активистите на ГЕРБ вадят последни козове. Търсят подкрепа от бизнес средите с аргумента, че падане на правителството и политическа нестабилност ще навреди развитието на икономиката. И то е така. Търсят подкрепа от "десните" (да ги наречем така) избиратели, с аргумента, че чрез генерал Румен Радев Кремъл ще спечели позиции в президентската институция. Възможно е да има нещо вярно ( вижте портрета на Радев тук ).Дали обидното притискане на избирателите да гласуват за "по-малкото зло" ще сработи – ще видим. Дори Цачева да спечели президентската битка, това няма да реши проблемите на Борисов, а в най-добрия случай ще ги отложи. Въпросът за оставката няма да седи непосредствено, но ГЕРБ ще е в по-слаба позиция спрямо останалите в парламента и ще трябва да влезе във формално или не предоговаряне на властовата конфигурация. Обединените националисти ще искат повече и по-видими позиции в кабинета, ДПС вероятно ще поискат повече "ресурсни" институции, макар и на второто, по-невидимо ниво. Борисов отново ще бъде изправен пред дилемата допълнително да ерозира позициите на партията си или да отиде на избори.Кой интелигентен работещ човек би избрал второто? И наистина, неочаквано голям е резултатът на Веселин Марешки (варненският бизнесмен, чиято кампания беше фокусирана върху борбата с "олигарсите, картелите и монополите"), притеснителен е маршът на обединените националисти, забележителна е победата на Слави, чийто референдум макар и да не мина на косъм, убеди да гласуват 3.5 млн. души, които по същество казаха "не" на сегашната политическа система.Всичко това показва, че впечатляващо количество хора са недоволни от управлението на страната и са готови на всякакви алтернативи, дори екзотични. Умишленото бездействие на ГЕРБ и отказът от реални реформи засили тенденцията и гнева на хората. В следващия парламент групата на популистите може да се окаже толкова голяма, че да се превърне в незаобиколим фактор за властта. С това нараства рискът от резки завои в икономическата и външната политика. Опасността е България да загуби години в развитието си, да деградира, икономиката да продължи да буксува.При все рисковете, ако има нещо позитивно в това, което предстои да се случва, то е, че промяна ще има. Сегашният застой е вреден, а държавното управление и политиката имат нужда от шок и повече динамика. Въпросът е дали промяната ще бъде положителна, или за да се стигне до нещо добро, ще трябва да се изстрадат последствията от още по-големи грешки.


description: Режисьорът и член на Гражданския съвет на Реформаторския блок пред "Капитал"

title: Стоян Радев: Десният избирател се интересува от реални постижения, а не от красиви утопии

maintext:
"Проектът Реформаторски блок се провали, защото членовете му не се обединиха около една цел"
© Цветелина Белутова
Профил
Режисьорът Стоян Радев е член на Гражданския съвет на Реформаторския блок. С президентските избори проектът, с който тази политическата формация беше създадена за изборите през 2014 г., на практика приключи. Процесът по разпадането му започна с бламирането на съдебната реформа и оставката на правосъдния министър Христо Иванов, след което ДСБ и Гражданският съвет се обявиха за опозиция, а другите партии в блока, начело с ДБГ и СДС, останаха в коалицията с ГЕРБ.
На какво е вече символ Реформаторският блок?
Как трябва да бъде построен този проект, че да не повтори грешките на сегашния РБ?
Защото членовете му не се обединиха около една цел, около един състав от средства за нейното постигане, около един лидер, който да гарантира ефективното функциониране на организацията. Определена част от водещите фигури бяха готови на всякакви компромиси, за да се доберат до властова позиция. Други пък се опитваха да печелят влияние с опозиционно поведение. Първите предаваха вторите и обратното, така че нито присъствието във властта беше стабилно и пълноценно, нито опозицията успяваше да се състои като такава. При толкова силно течение и ниска хигиена нямаше как организмът да остане здрав и да оцелее. По силата на нарочна юридическа манипулация Гражданският съвет, който беше замислен като имунна система, се оказа фактически отстранен от политическото тяло, така че неговите действия се разпиляваха в ефира, без да могат реално да се противопоставят на тежките вирусни атаки, които в крайна сметка провалиха този проект.Разбира се, всичко посочено по-горе, имаше своите предпоставки. Съставът на организацията беше разнороден, събирането му стана механично, загърбвайки набиващи се на очи противоречия още в самото начало. Идеализмът вървеше ръка за ръка с нескритата корист, обиграните машинации на едни – с политическата незрялост на други.Символ е на неразбирането как да се осъществи успешен политически проект. Не бих казал, че заявените намерения не бяха добри, но поради изброените причини тяхното сбъдване не се случи. За съжаление усилията на качествени хора бяха пропилени, защото не се изгради солидна структура, която да осигури съдействие и защита.След като беше проигран един исторически шанс, близките перспективи пред нов проект не са окуражаващи. Трябва да си даваме сметка, че няма как бързо да се заличи разочарованието от несполучливия опит. Търпеливото понасяне на негативите, признаването на грешките, внимателният анализ на ситуацията, установяването на правилните изводи – необходимо е всичко това да бъде преживяно, преди да се започне отново.На първо място трябва категорично да се определят параметрите на проекта. Няма как да се постигне успех, без да се направи ясно разграничение между характеристиките на фондациите в обществена полза, мозъчните тръстове, клубовете по интереси, от една страна, и политическите организации, от друга. Щом като сбъдването на заявените цели е свързано с придобиването на действителна власт в управлението на държавата, то няма как това да стане без строга йерархична структура, в която приоритетите и отговорностите са ясно разписани и разпределени. В противен случай под благовидния предлог на демократичния плурализъм всеки върши всякакви безобразия, воден от личен интерес, некомпетентност, разсеяност или откровена глупост. Ако в някои сфери това не е фатално, то в политическата краят идва много бързо.Аз не смятам, че подчертано лидерските организации са задължително ретроградни. Напротив – криворазбраното партийно строителство от "нов" тип, съчетано с неработещи държавни институциии и липса на обществени авторитети, води до хаос и невъзможност да бъдат постигнати каквито и да било резултати. Трябва да се знае, че дори най-смисленото съдържание се погубва, когато няма подходяща форма, която да го удържа. Ако един нов проект има колебание по отношение на недвусмислените правила, които го правят това, което е, шансовете му са нищожни.Преди всичко е необходимо съгласието по един основен въпрос – политическата организация се нуждае от фактическо участие в управлението на държавата, за да постигне целите си. Не е достатъчно тя просто да излъчва изискани послания, да коментира случващото се, да приглася на определени обществени настроения, да се изживява като неутрален коректив, а в най-лошия случай – да занимава публиката със себе си. Подобно поведение те държи около четирите процента с жалката надежда, че тези, които "не подкрепят никого" май ти симпатизират. Към повече избиратели се обръщаш, когато си разрешил интимните си проблеми и с целия свой потенциал започваш да работиш за тях, да действаш в техен интерес. За да успяваш, трябва да имаш реална власт. До нея се достига с подкрепа в широкомащабни размери и готовност за партньорство, в което се допускат определени компромиси. Ако се боиш, че по пътя към масовото одобрение ще загубиш посоката, ще потъпчеш принципи, ще нагазиш в популизма, ще изтървеш пристрастието на твърдото ядро, то значи не ставаш за тази работа, политиката не е твое призвание. Като всяко занимание тя има своята специфика, която изисква наличието и култивирането на определени качества. Дали ги имаш се разбира по това колко хора те следват. Започнеш ли да ползваш оправдания от типа на "хората са глупави и затова не ме разбират" или "всички са корумпирани и затова не мога да пробия", трябва веднага да отстъпиш мястото си на някой по-способен от теб. Мисля, че десният избирател, който не се интересува от красиви утопии, а само от реални постижения, иска да става точно така.Интервюто взе Велина Господинова


description: До 2025 г. електрическите коли трябва да отговарят за между 15 и 25% от продажбите на германската компания

title: BMW с амбициозната цел да продаде 100 хил. електроколи през 2017 г.

maintext:
Главният изпълнителен директор на BMW Харалд Крюгер иска през следващата година BMW да продаде толкова ел. автомобили, колкото през последните 4 години.
© Michael Dalder
През изминалата година BMW е продала едва 25 хиляди бройки от модела i3, което е твърде малко от общо 2.25-те млн. коли, пласирани в световен мащаб от германския гигант. Голямата цел на Крюгер е електрическите автомобили на компанията да отговарят за между 15 и 25% от продажбите й през 2025 г. Дотогава предвижданията са електрическите коли да са настъпили много по-сериозно на пазара поради конкуренцията, която се оформя между производителите. Tesla вече работи по пускането си на масовия модел Model 3 на пазара, докато Mercedes и други традиционни производители казват, че в началото на новото десетилетие електрическите коли вече ще са широко достъпни
.
BMW ще трябва да се справи и с някои проблеми на традиционните фронтове, след като Mercedes-Benz задмина конкурента си по продажби на коли в луксозния клас.
BMW обяви амбициозни цели в производството на електрически автомобили. Германският производител на луксозни коли ще се стреми през следващата година да продаде 100 хил. електроавтомобила, заявява главният изпълнителен директор на компанията Харалд Крюгер.Подобно увеличение изглежда прекалено амбициозно, тъй като от масовото пускане на електрически коли от BMW през 2013 г. до днес са продадени общо 100 хил. броя. За тази година целта на компанията е да пласира общо 60 хил. броя, съобщава Reuters"Електрическите коли ще настъпят сериозно на пазара, но търсенето в момента не е особено високо", коментира Крюгер пред в. Sueddeutsche Zeitung. За да се справи с този проблем, BMW ще атакува един от главните проблеми електрическите модели да не могат да се наложат на пазара досега - издръжливостта на колите. Моделът i3, единствената кола, произвеждана от BMW, която е напълно задвижвана от електричество, ще получи нови батерии, които да издържат с 50% повече от досегашните. BMW i3 е изцяло насочена към градското движение и това може да се окаже ключова промяна за бързото развитие на търсенето.


description: От позиция на политолози от Българската асоциация по политически науки

title: Политолози: Нашите аргументи срещу мажоритарната система

maintext:
Резултатът ще е: непредставеност на големи групи граждани в парламента, по-малко плурализъм и по-малко конкуренция в партийната система.
© ЮЛИЯ ЛАЗАРОВА
Eдин от въпросите, по които гражданите могат да изразят позицията си на Националния референдум на 6 ноември 2016 г., се отнася до избирателната ни система: "Подкрепяте ли народните представители да се избират с мажоритарна избирателна система с абсолютно мнозинство в два тура?"Мотивите на инициативния комитет за това предложение са, че подобна промяна би спомогнала за:- по-добра оценка на качествата и достойнствата на кандидатите и избор на личности;- по-голяма представителност (над 50% от избирателите, гласували в съответния едномандатен избирателен район, ще стоят зад избрания кандидат);- по-голяма ангажираност на всеки народен представител към неговите избиратели и регионалните актуални проблеми и особености.Предлагаме на гражданите своята оценка както за тези очаквани положителни ефекти, така и на други ефекти, които една такава промяна би предизвикала.Демокрациите, които ползват мажоритарни системи при парламентарни избори (като Обединеното кралство и САЩ например) не избират своите представители на два тура с абсолютно мнозинство, а ползват т.нар. система "first past the post" - избран е кандидатът, събрал най-много гласове в един тур. Дори и във Франция (примерът, който обикновено се привежда) за парламентарни избори се използва мажоритарна система в два тура, но с абсолютно мнозинство се избира кандидат само на първи тур. До втория кръг се допускат всички кандидати в даден едномандатен район, събрали 12.5% от гласовете на първи тур - и, поне хипотетично, това биха могли да бъдат до 8 кандидати.Според предложението, което е пред нас, ако нито един от кандидатите не събере абсолютно мнозинство на първи, до втори тур се допускат само двамата кандидати с най-много гласове. Само така изискването представителите ни в Народното събрание да бъдат излъчени с абсолютно мнозинство е удовлетворено. Въвеждането на подобна избирателна система би направило България единствената съвременна демокрация, която избира по този начин своя законодателен орган. Дори и този факт би трябвало да е достатъчен, за да ни накара да сме особено внимателни.По принцип един от недостатъците на мажоритарните системи е именно липсата на представителност. Този дефект не е поправен с изискването изборът на депутати да е с "абсолютно мнозинство". Общото правило отново би било, че в едномандатни райони партиите са тези, които посочват, и то само един свой кандидат. За гражданите остава единствено изборът кой от предложените от различните партии кандидати да подкрепят.Вместо да подрива партийния вот, каквото е заявеното намерение на вносителите, такава промяна би го затвърдила. Тя би била и отстъпление от завоюваното от гражданите отслабване на партийния вот с въвеждането на преференцията, даваща възможност на гражданите да изберат един (според тях най-добър) измежду десетки предложени от съответната партия кандидати. Ако действително мотивът за предлаганата промяна е избор на личности и ограничаване на партийния вот, то такъв ефект се постига значително по-добре с настоящата избирателна система с преференции.За да видим дали предлаганата мажоритарна система действително би довела до очакваното отслабване на влиянието на партийните централи, е достатъчно да погледнем картата на мажоритарно избраните кметове в страната при последните местни избори от 2015 г. Справката показва, че огромното мнозинство от тях са партийни кандидатури, излъчени от две партии: от най-голямата ГЕРБ (118 кмета), и от регионално силната ДПС (33). БСП, макар и втора при пропорционални избори, изостава след ДПС на мажоритарни избори (32 кмета).С това красноречиво наблюдение, преминаваме към проблемите, които очакваме да предизвика една такава промяна.На първо място, такова гласуване би дало огромно предимство на големи партии със силни местни структури, както и на партии със силно регионално присъствие. Мажоритарният бонус, който най-голямата партия би получила, би й позволил да има абсолютно мнозинство в парламента, и лесно да сформира кабинет, дори когато е получила едва 1/3 от гласовете на гражданите. Възможността за по-лесно сформиране на еднопартийно управление, което е очакваният ефект от това обаче, идва на твърде висока цена – бетонирането в парламента на 2 или 3 партии.Една от популярните критики срещу мажоритарните демокрации е, че демократичният процес там е предварително "нагласен" (rigged) не на последно място и заради практиката на джеримандеринг (gerrymandering): начертаване на границите на едномандатните райони по начин, който дава предимство на една политическа партия.Нека обърнем внимание, че определянето на границите на едномандатнтите райони вероятно ще се извършва от администрация, пряко подчинена на управляващите. Ожесточеността на споровете при очертаване им само ще се засили при отчитане резултатите от изборите. Доколкото спечелването на мандат често ще зависи от много малко предимство в гласовете в съответния район, очакваме огромен брой дела за оспорване на резултатите. Това е много тревожен очакван ефект, доколкото основно предимство на демократичните избори е мирното предаване на властта на спечелилите.Очакваме, че подобна избирателна система би увеличила корупционния натиск - често дори няколко гласа ще се оказват решаващи, което би засилило интереса за купуването им. Може да се очаква, че това ще доведе до все повече изборни злоупотреби и до засилено влияние на тези злоупотреби върху изборните резултати. Никак не е случайно, че купуването на гласове е най-разпространено при местни избори и там то значимо влияе на резултатите там. Можем да очакваме подобен ефект и от предложената промяна.Тези аргументи показват и защо предложената избирателна система не се използва за избора на законодателен орган в нито една съвременна демокрация. Разбира се, можем да експериментираме с нова избирателна система, ако настоящата не ни удовлетворява. Но е добре да знаем каква е цената на един такъв експеримент.


description: Индексът на потребителските покупки (PMI) за ноември отчете 54,4 пункта, като остана минимално под очакванията на икономистите. Стойности над 50...

title: Данните за производството в Германия се разминаха с прогнозите

maintext:
© Fabian Bimmer
Индексът на потребителските покупки (PMI) за ноември отчете 54,4 пункта, като остана минимално под очакванията на икономистите. Стойности над 50 показват експанзия в съответния сектор. PMI в производството за втората най-голяма икономика в ЕС Франция отчетоха 51.5 пункта, а при услугите стойността му е 52.6, срещайки очакванията на анализаторите. При Германия последният отчита 55 пункта.Еврото не реагира на новините, като се задържа с понижение от 0.13% спрямо долара до 1.0610, а основните борсови индекси в двете страни са близо до стойността си на отваряне.Информацията е актуална към 11:00 ч.


description: Регулаторът ще промени начина на ценообразуване на природния газ

title: КЕВР: Допълнителните разходи на "Булгаргаз" няма да се плащат от всички

maintext:
Председателят на КЕВР Иван Иванов заяви, че без значение дали "Овергаз' ще заяви или не количества пред "Булгаргаз", промените в съответните документи ще бъдат направени.
© Юлия Лазарова
Федерацията на големите консуматори на енергия се притеснява, че цената на газа може да се повиши, защото "Овергаз" не е заявила доставките си за 2017 г. навреме.
Клиентите на "Булгаргаз" ще плащат индивидуално за допълнителните разходи на държавната компания зa капацитет за пренос на природен газ на българско-румънската граница. В момента подобни разходи влизат директно в цената на газа и се плащат от всички потребители.За подготвяната промяна съобщи председателят на енергийния регулатор Иван Иванов, цитиран от Publics.bg.До обсъждането на подобни мерки се стигна, след като във вторник от Българската федерация на индустриалните енергийни консуматори (БФИЕК) изпратиха отворено писмо до представители на държавните институции, в което се казва, че са силно обезпокоени от изявленията на изпълнителните директори на "Булгаргаз" и "Овергаз" във връзка с "упражнен натиск върху "Булгаргаз" от страна на "Овергаз мрежи". Става въпрос за медийни изказвания, в които се посочва, че "Овергаз" все още не е заявила количествата природен газ за 2017 г., които ще купи, и се опитва индивидуално да предоговаря условия по договора с "Булгаргаз", валидни за всички клиенти на дружеството.Сроковете за заявка на количествата газ обаче вече са изтекли, което поставя газоразпределителното дружество в ситуацията от края на миналата година. Тогава, след като "Газпром" ненадейно спря доставките на "Овергаз", тя трябваше да се договори с "Булгаргаз" за осигуряване на нужните количества.От "Овергаз" коментираха за "Капитал", че не могат да коментират писмото на БФИЕК, което беше изпратено и до изпълнителния директор на "Овергаз инк" Сашо Дончев, тъй като не са се запознали с него.Опасенията на БФИЕК се свързани с това, че незаявяването на количествата природен газ в договорения срок от страна на "Овергаз мрежи" ще нанесе "финансов удар" върху всички останали клиенти на "Булгаргаз". Причината е, че за да закупи непредвиден капацитет за пренос през територията на Румъния за 2017 г., държавното дружество трябва да участва в нови търгове, при които цената неколкократно надвишава тази на годишния капацитет за пренос, посочват от БФИЕК. Става въпрос за допълнителен капацитет от 350 - 400 млн. куб. метра (годишното количество газ, което "Овергаз" купува), което е около 13% от потреблението в страната, посочи Иванов.От БФИЕК допълват, че съществуващата нормативна рамка не предвижда механизъм, по който допълнителните разходи за този капацитет да бъдат прехвърлени върху конкретния причинител. Така те ще се разпределят върху всички клиенти чрез увеличение на регулираната цена на газа. Затова от федерацията настояха КЕВР да предприеме незабавно действия, с които подобни допълнителни финансови разходи да се поемат изцяло от този, който ги е причинил.От "Булгаргаз" коментираха за "Капитал", че разходите за капацитет със сигурност ще се вдигнат, но в момента се изчислява точно с колко.Ден по-късно пред медиите Иван Иванов заяви, че комисията вече работи по подмяна на необходимите нормативни актове, така че в случая "Овергаз мрежи" да си поеме финансовите последствия от това, че не е заявил в срок количества синьо гориво за доставка. Това стана ясно от коментар на председателя на КЕВР Иван Иванов.По думите на Иванов без значение дали компанията ще заяви или не количества пред "Булгаргаз", промените в съответните документи ще бъдат направени. Така ще се гарантира, че всеки участник, който не е заявил капацитет в срок, ще е отговорен сам за предизвиканите от това допълнителни разходи. Измененията на наредбата ще са факт до края на годината, допълни още Иванов.


description: Бизнес сградата "Елипс център" ще бъде завършена до края на 2017 г.

title: Възстановява се строежът на наклонената кула на бул. "Цариградско шосе"

maintext:
Сградата ще се състои от 18.8 хил. кв. м, от които 13. 8 хил. кв. м са отдаваема площ от смесен тип.
[Илпа девелопмент]
Инвеститор е предприемаческата компания "Илпа девелопмънт", собственост на Клод Табет. Това е първият проект на фирмата в страната, но инвеститорите споделят пред "Капитал', че планират развитието на още бизнес имоти извън София в дългосрочен план. Инвестицията в проекта възлиза на 22 млн. евро, като сградата и земята са собственост на "Илпа девелопмънт". Дейността на фирмата е съсредоточена в сферата на развитието, инвестициите и управлението, изграждане, отдаване под наем и продажба на офис, търговски и жилищни помещения.
Изграждането на наклонената кула започва през 2008 г., но в резултат на световната икономическа криза строителството е преустановено след завършване на конструкцията и хидроизолацията. "За дългия период, в който сградата беше замразена, тенденциите на офис пазара се промениха и се наложи да променим и осъвременим архитектурната концепция", коментира Ася Копанова, анализатор "Проекти" в "Илпа девелопмънт". Новото планиране е отнело 1 година, сега проектът е одобрен и съвсем скоро ще бъде подписан договор с главен изпълнител - утвърдена международна компания, посочва анализаторът.
Строителството на бизнес сградата "Елипс център" на бул. "Цариградско шосе" ще започне отново през декември, след като беше замразено през 2010 г. на Акт 14 поради глобалната икономическа криза. Сега изграждането на наклонената кула е възстановено поради доброто състояние на пазара на офиси и се планира сградата да бъде готова към края на 2017 г."Елипс" се намира близо до югоизточния изход на бул. "Цариградско шосе", който се утвърждава като най-новия бизнес район на столицата. Сградата ще включва два подземни и 13 надземни етажа и ще бъде с обща разгъната застроена площ 18 763 кв.м. От тях 13 785 кв.м са отдаваема площ със смесено предназначение, разпределена в ресторант, търговски площи и почти 12 хил. кв.м офиси. Бизнес сградата ще разполага с подземен паркинг със 134 паркоместа, както и 20 предназначени за гости. Ще има и два паркинга за велосипеди.Очакванията на инвеститорите са наемателите да бъдат предимно от IT и аутсорсинг сектора и вече водят преговори с няколко компании. "Засега правим по-скоро песимистични прогнози, според които ще отдадем около 30% от площите в етап строеж, но според запитванията, които получаваме сега, най-вероятно този процент ще е по-висок. Има големи компании, които търсят над 5000 - 6000 кв.м наведнъж, което вероятно ще спомогне за по-бързото и ранно усвояване на площите", каза Ася Копанова. Според нея съседството на настоящия небостъргач Capital Fort и предстоящия Sky Fort ще се отрази по-скоро положително на "Елипс център". "Всички инвеститори работим за облагородяване на средата в тази част на града и смятам, че това ще превърне района в модерен и търсен бизнес център", споделя анализаторът.


description: Подкрепа даде речта на председателя на Фед Джанет Елън в четвъртък, която потвърди намеренията за повишаване на лихвите в САЩ през декември. Щатските...

title: Доларът е все по-близо до паритет с еврото

maintext: Подкрепа даде речта на председателя на Фед Джанет Елън в четвъртък, която потвърди намеренията за повишаване на лихвите в САЩ през декември. Щатските пари продължават да поскъпват в петък до ниво 1.059 спрямо единната валута. За седмица доларът се е повишил с над 2% спрямо еврото. Положителните сигнали за лихвите дадоха подкрепа и на американските индекси, като Dow Jones 30 се повиши с 0.19%, S&P 500 с 0.47%, a Nasdaq с 0.74%. В Азия Nikkei също завърши на положителна територия, добавяйки 0.59%.


description: Филмовата адаптация на "Американски пасторал" само загатва важността на романа

title: Синдромът Филип Рот

maintext:
* * * от 5
още от същото: "Скрити белези" (Human Stain)
Филип Рот е безспорно най-големият жив романист на Америка. Припомнихме си го покрай страстите около литературния "Нобел" на Боб Дилън. В нашия случай - и заради излизането на филмовата адаптация на "Американски пасторал" (American Pastoral). Книгата се появява през 1997 г. и вади Рот от сянката на писаната 30 години по-рано шокираща сатира "Синдромът Портной" (бестселър на 1969 г. пред "Кръстникът" на Марио Пузо). Късният роман е панорама на американския живот и дух от войната до Уотъргейт през увличаща семейна драма с трагични дълбочини. Разказва крушението на американския идеал в лицето на Сиймур "Шведа" Левов при срещата му с политическия и ценностен хаос на 60-те - с младежкия им радикализъм, расовите бунтове и моралното петно Виетнам. На български е достъпен от 2008 (изд. "Колибри"), но препрочитането му в светлината на днешната американска несигурност през грозната президентска кампания ще е поучително.Филмът е амбициозен режисьорски дебют на актьора Юън Макгрегър. Бихме казали - прекалено амбициозен. Снимал е себе си в централната роля, което още е стеснило ресурса му за извънфабулните ценности на романа. Защото Левов е и копие на самата Америка - как от всеобщ идеал и пример за просперитет може да стане трагична жертва на излезли от контрол обстоятелства в собствения си дом. Макгрегър остава в семейната драма и там, със запазения диалог на Рот, постига достоверна емоция. Особено в отношенията между американския герой Левов (спортен шампион, бившата мис Ню Джърси за съпруга, успешен собствен бизнес) и размирната му дъщеря (Дакота Фанинг). Благопристойният либерал осъзнава болезнено, че революцията от бунтарските песни се случва наяве в детската стая на собствения му дом. Че "златната" му дъщеря, с която взаимно се обожават, вече залага истински бомби и убива невинни. А предупреждението на Боб Дилън от The Times They Are A-Changin' - "синовете и дъщерите ви са вече извън вашата команда" - се е сбъднало на собствения му гръб.В добавка "златната" му съпруга (Дженифър Конъли), вгледана в пластичните си операции, започва да му изневерява открито. Дъщерята изчезва, той я търси отчаяно, захвърля останалия си живот. Вместо нея се явява арогантна революционерка (Валъри Къри), която го унижава докрай в скръбта му. От този момент в романа Рот медитира с нюанси и детайли върху непознаваемостта на човека и завинаги подкопаните корени на идеализма. Филмът остава до конкретната трагична развръзка при конкретното семейство.


description: "Отвратени" избиратели ще гласуват на изборите на 8 ноември

title: Новият президент на САЩ ще трябва да обедини разделената страна

maintext:
ФБР не е открило нови доказателства, за да започне съдебно преследване срещу Хилъри Клинтън във връзка с имейл сървъра й
Голям брой от поддръжниците на Тръмп казват, че може да не приемат резултатите.
С около 40 млн. вече подадени по-рано гласове американският президентски вот вече започна преди официалния изборен ден
във вторник. Малцина обаче изглеждат доволни от предстоящото важно решение, което трябва да вземат, а страната е разделена и разочарована.Осем от 10 анкетирани в социологическото проучване на New York Times/CBS News посочват, че изборите ги оставят "отвратени" от състоянието на политиката в САЩ. Както демократическият кандидат за президент Хилъри Клинтън, така и републиканският й съперник Доналд Тръмп са възприемани от мнозинството гласоподаватели като най-вероятно неспособни да сплотят отново страната след една изключително грозна кампания, изпълнена с лични нападки и обиди. Това без съмнение дава сигнал за огромното недоволство, пред което ще бъде изправен бъдещият американски държавен глава.Като цяло Клинтън и Тръмп са разглеждани като непочтени и печелят неодобрението на анкетираните. Демократическият кандидат все пак получи глътка въздух в неделя, когато приветства с облекчение новината, че ФБР не е открило нови доказателства, за да започне съдебно преследване срещу нея във връзка с имейл сървъра й. От кампанията на Клинтън заявиха, че са доволни, че този въпрос е решен. Този драматичен развой разведри облаците над имиджа на бившия държавен секретар в навечерието на президентските избори. Последните изследвания от неделя, публикувани преди съобщението на ФБР, дават на Клинтън преднина от 4-5 процентни пункта.Ако тя спечели, ще бъде изправена пред незабавни предизвикателства, включително от голям брой от поддръжниците на Тръмп, които казват, че може да не приемат резултатите. След седмици, през които републиканският кандидат повтаряше, че изборите са фалшифицирани, само 6 от 10 негови поддръжници казват, че ще сметнат резултатите за легитимни, ако той загуби. Същевременно близо 40% от тях твърдят, че не вярват, че бюлетините ще бъдат преброени правилно.Гневът на републиканците е насочен не само към Клинтън и изборния процес, а към самия им кандидат. Проучването на New York Times/CBS News разкрива удивително разделение – почти толкова републикански гласоподаватели заявяват, че кандидатурата на Тръмп е лоша новина за партията, колкото вярват, че кампанията му е позитивна за републиканците. Партията е изправена пред трудни времена – 85% от републиканските гласоподаватели смятат, че тя е разделена, а само 14% - че е обединена. Те обаче не постигат съгласие дори за това кой е виновен за сегашното положение – въпреки че по-голямата част държи Тръмп за отговорен, други посочват различни фактори.И Клинтън, и Тръмп са обрисувани в негативни краски. Мнозинството от анкетираните казват, че републиканецът не е квалифициран за президентския пост и му липсват качества, за да управлява. Само 32% пък смятат, че Клинтън е честна и заслужаваща доверие, а една четвърт от демократите и близо 6 от 10 независими не вярват, че тя ще успее да обедини страната, ако спечели.За тези негативни нагласи частично са виновни самите кандидати за Белия дом. Клинтън и Тръмп се фокусираха повече върху персоналните недостатъци на своя опонент, отколкото върху конкретни идеи. Милиардерът не изглежда да е особено заинтересован от политиката и в неговия уебсайт на практика липсват политически подробности. Клинтън от своя страна е качила над 200 страници, изпълнени със сложно политическо съдържание, но основното послание на нейната кампания също е персонално насочено - "Не можете да имате доверие на Тръмп да управлява".Истинската политика не беше достатъчно засегната по време на предизборния процес, а това е грешно, тъй като разликите между двамата кандидати са огромни, пише Рolitico. Резюмирано тези различия могат да се опишат така – републиканецът иска да анулира цялото управление на Барак Обама, докато демократът иска да го удължи с още четири години.Клинтън на практика възприе дневния ред на Обама – те имат различия относно търговията, образованието и външната политика, но иначе тя няма много планове за промени, които настоящият президент не би одобрил. За разлика от нея Тръмп поставя под въпрос почти всичко, свързано с Обама. И с един републикански Конгрес той ще бъде в добри позиции, за да анулира голяма част от нещата, постигнати от сегашния държавен глава.


description: Високата доходност по американските облигации е довела до разпродажба на акции. В периода 9-14 ноември 821 млн. долара са напуснали борсата в Сеул, а...

title: Инвеститори напускат корейския пазар

maintext:
© Stringer
Високата доходност по американските облигации е довела до разпродажба на акции. В периода 9-14 ноември 821 млн. долара са напуснали борсата в Сеул, а една трета от тях са влезли в ДЦК на САЩ, предава Reuters. Много инвеститори се освободиха от последните заради опасенията за инфлация, което понижи цената им и покачи доходността.
Отливът на капитал доведе до трета поредна сесия на понижение за основния борсов индекс Kospi, който изгуби 0.35%. Японският Nikkei 225 затвори със спад от 0.03%, а Shanghai Composite се понижи с 0.28%.


description: Изпълнителният директор на "Порше БГ" Маркус Татцер пред "Капитал"

title: От Виена до балканските пътища

maintext:
"В страни като Германия и Австрия делът на луксозния сегмент е около 20% от общите продажби, докато тук е около 7%."
© Надежда Чипева
Профил
Маркус Татцер е начело на вносителя на леките и лекотоварните автомобили Volkswagen и Audi за България "Порше БГ" от тази пролет. Австрийският мениджър работи от 2013 г. за едноличния собственик на "Порше БГ" – базирания в Залцбург Porsche Holding, който е най-големият автомобилен дистрибутор в Европа. Кариерата му в австрийския холдинг преминава през различни позиции в Босна и Херцеговина, Чили, Колумбия и Австрия. Бил е ръководител проекти в отдела за международна търговия на едро в Porsche Holding. През 2015 г. заема длъжността проектен ръководител на новосъздаденото дъщерно дружество на австрийската група в Босна и Херцеговина. Там отговаря за изграждането на новата компания. Преди Porsche Holding Татцер е работил за австрийското подразделение на американския производител Ford Motor Company и за BMW - Виена.
Компанията
"Порше БГ" е част от най-големия автомобилен дистрибутор в Европа. Българското дружество отчете приходи от 176 млн. лв. за 2015 г., повишение от над 13% спрямо предишната година. Във финансовия си отчет компанията обяви, че държи малко над 11% от пазара на нови леки автомобили в България. През миналата година са били пласирани 1888 леки коли Volkswagen и 662 Audi. В компанията работят над 60 души. За разлика от други държави, където Porsche Нolding оперира, групата тук внася Volkswagen и Audi, но не и други марки от Volkswagen Group като Seat и Skoda.
Между България и дома
Имаше ли някакъв културен шок за вас да дойдете тук или познавахте региона отпреди?
Беше позитивен шок. Като западноевропеец ми беше много странен "лошият маркетинг" на България от страна на местните хора. България е страхотна страна, но местните хора се оплакват постоянно от нея. Но когато си тук, виждаш, че е далеч по-хубаво от това, което си чул. Харесвам София, иначе съм от Виена и тук нищо не ми липсва – има перфектни ресторанти, магазини, инфраструктурата е добра. Харесва ми топлото отношение на хората, докато германците и австрийците са по-студени.
Как балансирате между личния и професионалния си живот. Правите ли разлика между двете?
Да, при това много ясна. От понеделник до петък съм тук, в София, и съм съсредоточен върху работата си. Но в петък се качвам на самолета за Виена и изцяло се прехвърлям на семеен режим. Тогава се опитвам да се отпусна и да се насладя на времето със семейството си.
Летите всеки уикенд?
Почти всеки уикенд.
Имате ли хоби?
Няколко - готвене, тичане, гмуркане, пътуване и разбира се - коли. Но ако трябваше да избирам едно, това е футболът. Играех като млад и сега имаме отбор на фирмата, с който играем от време на време. Но го практикувам и пасивно, когато гледам Шампионска лига и други мачове.
Кой е любимият ви отбор?
Аустрия Виена.
Кой е любимият ви модел автомобил?
Зависи за какво я използвам. Ако съм сам и искам да се позабавлявам, бих избрал Audi R8. Ако съм на път със семейството си, бих избрал новото Audi Q5, което ще дебютира в следващите седмици. Но ако ми трябва за ежедневието - работа и т.н., смятам, че няма по-добър вариант от Passat.
Имате ли любимо бизнес четиво?
Немският Manager Magazin ми е любимото бизнес списание. Много чета и биографии на известни мениджъри и бизнесмени. Например "Стив Джобс" на Уолтър Айзаксън за основателя на Apple.
Какви устройства и приложения използвате?
Днес никой не може без смартфон и аз не правя изключение - всичко правя през него. Страхотен фен съм на Apple и ползвам всичките им продукти - iPhone, iPad и Macbook, ползвам ги както за бизнес, така и в личното си време.
Любимото ми приложение, макар и дело на компанията, за която работя, е Car-Net. Чрез него можете да проверите всичко - от време, новини, до всичко в колата ви - навигация, дали е заключена, можете да стрийвате и музиката си.
Горди сме, че Volkswagen има този имидж в Европа и специално в България. Това в някаква степен улеснява работата ни и затова използваме тази привързаност. Например при организирането на ивенти и търсенето на локации: всички знаем, че Перник е "столицата" на Volkswagen Golf. В имиджовите си кампании се опитваме да вземем тази любов към бранда и да я поставим под фокус. Основна цел за нас е да направим достъпа до тези коли колкото се може по-лесен и затова предлагаме все по-гъвкави лизингови оферти. Преди две години въведохме и нова програма за употребявани автомобили с гарантиран произход - Das WeltAuto. Така че за клиентите ни е далеч по-лесно да купят проверени употребявани автомобили.Около 10-15%. С Das WeltAuto разширихме тази дейност значително и тя продължава да расте бързо.На пазарите, на които програмата вече е добре наложена, делът на продажбите на употребявани коли е около 30%. Така че потенциалът е голям.Ако погледнете премиум сегмента в България, пазарът е различен от Западна Европа. В страни като Германия и Австрия делът му е около 20% от общите продажби, докато тук е около 7%. Така че "парчето от тортата" е далеч по-малко тук, но сме много успешни особено с Audi при лимузините и SUV сегмента. Конкуренцията е голяма и агресивна на българския пазар и за да оцелеете, не е достатъчно само да имате страхотни коли, но и страхотно следпродажбено обслужване и да работи добре цялата верига от допълнителни услуги. Предлагаме на клиентите си услуги с добавена стойност, заместващ автомобил, удължена гаранция и за двете марки, Експрес сервиз. Тенденциите от последните години са изключително в полза на клиентите и ние трябва да отстояваме партньорството и запазим доверието на всеки от тях.Audi се представя доста добре в България. В страните от региона делът ни е около 2.5%, докато тук е 3%.Бих казал, че България е най-развитият премиум пазар сред страните от региона.Всеки мениджър получава насоки какво може да прави самостоятелно и какво трябва да бъде одобрено от централата. Второто обикновено става при големи инвестиционни решения или закриването на някакви отдели или канали. Компанията Porsche Holding e известна с решението си да предоставя голяма свобода на всяко местно подразделение. Целта е проблемите да се решават на национално ниво без намеса от компанията-майка. Така че за всекидневния бизнес всичко решавам аз без нужда за одобрение от Залцбург.Общо взето, балканските пазари са относително еднакви по структура, развитие и манталитет на потребителите. И също така са много чувствителни по отношение на цената. Да, покупателната сила не е толкова висока, колкото в Западна Европа. Пътищата също така понякога представляват предизвикателство за колите. Но ако сравня България с Босна и Херцеговина, където съм работил, страната е две-три стъпки напред. По мои наблюдения за три години напредъкът в инфраструктурата е много голям. В Босна също така политическата ситуация е много сложна. Единственото, което много липсва тук, е наличието на официални данни за автомобилните регистрации и внос и износ. За нас това е важно, защото искаме да знаем какво правят конкурентите, а не разполагаме с официални данни.Това не е най-лесната държава от политическа гледна точка. Тя е първият пазар на Porsche Holding, който има преобладаващо мюсюлманско население. Но имахме готова база, защото купихме бизнеса на предишния вносител на Volkswagen Group в страната, който имаше добри служители. Това също ни помогна. За мен най-голямата трудност беше изграждането на IT инфраструктура. Босна беше първият проект, в който стартирахме десет различни IT приложения в един ден. Всяка от програмите беше свързана с друга и нямаше място за провал. Работихме здраво три месеца, преди да пуснем системата.Заради бившия завод на Volkswagen в Сараево преди години, произвеждал Golf II, хората в Босна са вманиачени на тема Golf. Интересуват се и от Audi, но любовта към Volkswagen е много голяма, защото много от тях са работили в завода.Подобни решения много често са свързани с персонала. Никога не е лесно да прекратиш договор с даден човек. В Босна имах такъв случай, при който наш служител беше работил в компанията дълго време и се беше справял добре. Но не разбираше нашите идеи за продажбите на дребно. Опитахме се да го обучим и преквалифицираме, но така и не се получи. В Босна безработицата е над 30% и за мен не беше лесно. Но се оказа правилното, макар и трудно решение.Вътре от нашата организация. И се оказа точният избор.Виждаме три основни тенденции - първата е цялостната дигитализация на сектора. Това, което сега правите и това което ще правите в бъдеще с автомобила си, ще бъдат две коренно различни неща. Смартфонът ви ще бъде изцяло свързан с колата и ще можете да контролирате всичко през него. Тази тенденция е необратима. Втората е урбанизацията - все повече хора живеят в мегаполисите. Може би в бъдеще няма да има нужда да сте собственик на кола, а да споделяте автомобил с други. И третата тенденция е устойчивостта - много бързо ще развием широка линия модели електромобили. В момента имаме e-Golf, GTE Passat и е-up!. Предстои да пуснем е-tron моделите на Audi, Audi A3 и Q7, като ще продължим с още по-широко портфолио модели през 2018 г. Тези коли ще могат да изминават 500 км с едно зареждане и ще сме в ситуация, при която за клиентите ни вече ще е логично да преминат към електромобили. Правителствата трябва да променят инфраструктурата, но техническите възможности вече са тук.В момента трендът се води от скандинавските държави, които са лидери в електромобилността. Но Германия, Франция и Австрия ускоряват процеса. В Балканския регион тези промени се случват по-бавно, но вече въобще не става въпрос дали някога ще се случат, а само кога това ще стане. За България ми изглежда напълно възможно да е напълно готова за електромобили в периода 2020 - 2025 г.Смятам, че ще се случи по-бързо от очакваното. И в момента много хора в България нямат възможност да притежават кола. Ако тази тенденция се случи, ще ползвате и плащате за кола само когато имате нужда от нея. И разходите за всички ще се понижат. В същото време се задава възходът и на автономните коли. Винаги мислим от гледна точка на младите и мобилните хора. Но според различни проучвания таргет на тези автомобили ще са и по-възрастните хора, които не могат да ходят. Те ще могат да бъдат взети и закарани до болницата примерно. Сигурен съм, че всички тези технологии ще променят мисленето от собственост към споделяне на кола.Кога всичките коли в цял свят ще са автономни? Искрено се надявам това да стане през моя живот. Но първо ще сме свидетели на проникване в модерните градове, защото за тях са нужни добри пътища и маркировка. В Силициевата долина вече има такива места за тестове. Смятам, че всичко зависи от правителствата и инфраструктурата. През следващите години ще има пилотни проекти, но за България ще отнеме повече време.Не смятам. Да, в Америка дизелът не е популярен. Но в останалата част на света все още мисля, че той има много предимства и бъдеще поне докато не го заменим с електрически автомобили.


description: От новите мерки ще пострада бизнесът на американските банки

title: ЕК затяга изискванията за чуждестранните банки

maintext:
© В© Brendan Mcdermid / Reuters
Brexit ще постави в неизгодна позиция и британските кредитори
Европейската комисия (ЕК) планира да въведе допълнителни регулации за чуждестранните банки на територията на страните членки. Промените ще засегнат големите американски финансови институции като Goldman Sachs и JPMorgan, съобщава Financial Times. За тях ЕК готви по-високи изисквания за капиталова адекватност и ликвидност. В допълнение към това банките ще трябва да създават холдингови компании, които да контролират дъщерните им компании в ЕС.Официалният мотив за промените е да бъде повишена стабилността им в случай на криза. Европа има от какво да се притеснява, след като в средата на годината бяха публикувани резултатите от стрес тестовете в сектора. Той показа слабостта на кредиторите в Германия, Испания и Италия. Резултатите щяха да са дори по-лоши, ако бяха включени и Португалия и Гърция, които бяха оставени извън списъка.Макар и стабилността на банковия сектор да е реален проблем, ЕК не се води единствено от желанието да внесе спокойствие у местните компании. Мерките идват, след като в САЩ прибегнаха до завишаването на изискванията за чуждите кредитори през 2014 г., пише FT. Това засегна Deutsche Bank, която има най-голяма експозиция на американския пазар от европейските кредитори. Новите правила за капиталова адекватност наложиха продажбите на активи, така че да се покрият новите изисквания за обезпеченост. Засегнати от мерките бяха още британската Barclays и френската Societe Generale.Повишаването на изискванията към едни участници на пазара за сметка на други поставя засегнатите в по-неизгодна позиция. Това може да се приеме като ограничаване на свободната конкуренция, или с други думи - протекционизъм. Действията на ЕК в такъв случай се явяват насрещно ограничение на американските банки в отговор на случващото се в САЩ.Печелившите от случващото ще са европейските финансови институции. Те са притиснати от ниските лихви в еврозоната, които понижават приходите и печалбите. Същевременно те трябва да се борят с американските си конкуренти за един от по-слабо засегнатите от паричната политика бизнеси - инвестиционното банкиране. Повишаването на изискванията към тях може да ограничи дела им в сектора."Това е просто малка част от предстоящото. Във време, в което всички банки премислят структурата си, това добавя още несигурност", коментира представител на засегнатите пред FT. "Ако трябва да създадем холдингова компания в ЕС, въпросът е колко от тях да направим", добавя още той. Този начин за организация се ползва за данъчни цели, като печалбите на дъщерните компании се получават от холдинговата под формата на дивидент и се репатрират към майката.Новите регулации се очаква да засегнат и британските банки, след като процедурата по Brexit официално приключи. Макар и ЕК да уверява, че Великобритания не е вземана предвид при изготвянето на проектозакона, той ще повлияе със същата сила и на местните компании. В такъв случай новите мерки могат да подействат положително върху отношенията между Острова и САЩ. Големите американски банки се интересуват основно от Лондон, където са и европейските им централи, което може да остави континенталната част изолирана.


description: Подадените декларации са над 100 000Властите в Украйна ще проверяват политици и висши служители, които са декларирали, че притежават...

title: Украйна ще проверява политици с над $100 000 в брой

maintext:
Подадените декларации са над 100 000
Чиновниците трябваше до неделя да качат подробности за своите авоари и доходи през 2015 г. в публично достъпна база данни в интернет. Това е част от подкрепяните от МВФ усилия за прозрачност и модернизация на тежко засегнатата от рецесия украинска икономика.
Министри със $7 млн. кеш
, който миналата седмица сравни обявяването на декларациите със скок от самолет, разкри, че той и съпругата му държат общо 1.2 млн. долара и 460 000 евро кеш, както и колекция от луксозни часовници.
Базата данни сочи също, че Гройсман - бивш бизнесмен и провинциален кмет, не е единственият, който предпочита да държи голяма част от парите си извън украинската банкова система.
Изчисления на Reuters, базирани на декларациите, показват, че 24-те членове на украинското правителство държат близо 7 млн. долара кеш (в домовете си).
Декларациите на двама братя депутати от партията на президента Петро Порошенко - Бохдан и Ярослав Дубневич - показват, че те също държат над 26 млн. долара налични пари.
Недоверие в банките?
"Когато министерството на икономиката твърди, че в някои райони около 60 процента от икономиката е сенчеста, то това е именно обемът на кеша, обявен от държавните служители, висшите правителствени чиновници и депутатите, каза Тарас Качка, заместник-шеф на Фондацията за международно възраждане на Джордж Сорос. Това отразява състоянието на нашето общество."
Според министъра на правосъдието Павло Петренко, който обяви 1 млн. долара в банкова сметка и отделно 500 000 долара кеш, решението на висшите чиновници да държат налични пари говори за недоверието на много украинци в банките. "Разбира се, в страните от ЕС изглежда нецивилизовано хората да държат кеш в домовете си, но това е свързано с факта, че банковата система, нека кажем така, трябва да е в по-добро състояние. Това е проблем за много украинци, загубили спестяванията си в банката", обясни той.
Националната валута - гривната - се обезцени над три пъти спрямо долара от 2013 г. насам, а цените на горивата скочиха заради програмата за икономически реформи, препоръчана от МВФ.
Бутилка от вино като инвестиция
"Не сме очаквали това да бъде толкова разпространено явление сред държавните длъжностни лица. Не мога да си представя европейски политик, който инвестира пари в колекция от вина, при която една бутилка струва над 10 000 долара", каза Виталий Шабунин, шеф на неправителствения Център за антикорупионно действие. Декларацията на опозиционния депутат Михаил Добкин включваше 1780 бутилки вино и антикварно копие на романа "Анна Каренина", оценено на 5500 долара.
Роман Насиров - шеф на държавната данъчна агенция, разкри, че той и жена му притежават швейцарски часовници, диамантени бижута, кожени палта, фин порцелан и кристални сервизи, автоматична пушка и кеш (в евро и долари) на стойност 2.2 млн. долара.
Декларацията на Олех Ляшко - лидер на популистката Радикална партия, който обича да се титулува като представител на обикновените хора, показва, че той е наемател на къща и земя в най-луксозния район на Киев и държи в дома си кешова сума, равностойна на 1 млн. долара.
Последните разкрития вероятно ще засилят общественото разочарование от хода на реформите при сегашното ръководство на страната. Проучване през септември показа, че само 12.6 процента биха гласували сега за "Блока на Порошенко". На миналите избори президентската партия събра 21.8 процента. В същото време расте подкрепата за популистките и опозиционните партии. Според министъра на правосъдието Павло Петренко, който обяви 1 млн. долара в банкова сметка и отделно 500 000 долара кеш, решението на висшите чиновници да държат налични пари говори за недоверието на много украинци в банките. "Разбира се, в страните от ЕС изглежда нецивилизовано хората да държат кеш в домовете си, но това е свързано с факта, че банковата система, нека кажем така, трябва да е в по-добро състояние. Това е проблем за много украинци, загубили спестяванията си в банката", обясни той.Националната валута - гривната - се обезцени над три пъти спрямо долара от 2013 г. насам, а цените на горивата скочиха заради програмата за икономически реформи, препоръчана от МВФ.
Властите в Украйна ще проверяват политици и висши служители, които са декларирали, че притежават поведе от 100 000 долара в брой. За установено нарушение наказанието може да достигне 15 години затвор, заяви Главният прокурор Юрий Луценко.Изявлението му бе направено след като над половината от депутатите в страната декларираха, че притежават суми над този праг. В Украйна, където средната заплата е малко над 200 долара, мнозина бяха шокирани от съобщенията за милиони долари в брой, скъпи швейцарск ичасовници и луксозни автомобили.Това става в рамките на реформа за борба с корупцията, съгласно която до неделя десетки хиляди официални лица - от президента Петро Порошенко до ключови служители - бяха задължени публично да обявят в онлайн регистър какво притежават. "Онлайн декларацията не е краят на процеса, а само началото", предупреди Луценко.Томас Фрелсен, шарже д'афер на представителството на Европейската комисия в Киев, каза пред Reuters, че сега е важно да започне проверка на истинността на декларациите - "напълно независимо и свободно от каквато и да е политическа намеса". Според някои депутати и граждански активисти реформата, подкрепяна от ЕС и МВФ, непрекъснато е била подлагана на опити за саботаж и размиване на идеята.Луценко добави, че ще бъдат прегледани и данъчните декларации на всеки служител, който е докладвал получаване на подарък над 10 000 долара и над 100 000 долара на банкова сметка.Собственото му семейство няма да е защитено от проверките. Съпругата му, която е депутат, е обявила 280 000 долара и 50 000 евро в брой, както и по-малка сума в националната валута гривна.Задействането на системата за декларации бе едно от условията, поставени от Запада, за да продължи подпомагането на страната. Целта ѝ е да се сложи край на културата на корупция и връзкарство, позволяваща на бюрократи да трупат скандални за местния стандарт богатства.Хатия Деконадзе, началник на украинската полиция, коментира, ч "честно казано, ако полицията получаваше 5% от това, което видяхме като декларирано, щяхме да имаме нови униформи за всеки и полицаите щяха да работат в модерни сгради".В понеделник председателят на Европейския съвет Доналд Туск заяви, че е поздравил президента Порошенко за тази важна крачка.Но националната агенция за борба с корупцията предупреди, че при повече от 100 000 подадени декларации, не е ясно кога ще успее да провери всичките.Премиерът Володимир Гройсман


description: България, Естония, Великобритания и Австрия биха казали "да"

title: Проклятие ли е да водиш ЕС?

maintext:
© Shutterstock
Готовите
Естонците са спокойни. Те нямат големи строителни идеи за разлика от нас: тяхното ще се провежда в Creative Hub Tallinn, странна и иновативна сграда в индустриален стил. Отговорните за различните аспекти по организацията пък не са министри или някакви политически фигури. Естонският екип не се притеснява от оставката на правителството. "Не очакваме промяната на правителството да повлияе на работата и приоритетите по някакъв значим начин", завиха те пред "Капитал". Те обясниха, че са започнали организацията още през 2012 г. и сега им остава да разрешат съвсем конкретни въпроси по комуникацията и логистиката.
И неготовите
При нас е малко по-различно. Планирани са големи ремонти: на НДК, на зала в бившия Партиен дом, на резиденция "Бояна" Поне един от тези проекти имаше дата на завършване след самото председателство, а сега, с оставката на правителството, въобще не е ясно.
Другият проблем е с екипа. В момента със сградния фонд се занимава Томислав Дончев, вицепремиер в оставка по европейските фондове и икономическата политика. Меглена Кунева в ролята на вицепремиер по координация на европейските политики и институционалните въпроси отговаря(ше) за логистиката и екипа. Интересно е как ще бъдат съчетани тези постове от ново правителство. Все пак има едно неполитическо звено - Националният център по подготовката на председателството. Пак е по-добре от нищо.
Възможно ли е някой да е прокълнал ЕС? От две-три години насам почти нямаше месец без разпалването на нова или стара криза някъде в съюза. Гърция припламва, Южна Европа се бунтува, мигрантите нахлуха, Шенген почти се разпадна, национализмът се събуди. И това проклятие е толкова силно, че започна да стига една по една страните, които председателстват съюза. Тези страни обикновено вървят в тройки. Тройката на България, която ще е председател за пръв път, определено не е късметлийска: първо Великобритания се самоизхвърли от ЕС, после правителството на Естония падна, а сега и българското си отиде. На мястото на Великобритания влезе Австрия, която пък следващия месец е на път да си избере крайнодесен президент. Защо всяка следваща държава в този списък изпада в криза?Подобно на много други неща, всичко започна от Острова. На 24 юни Европа осъмна с новината, че британците са гласували да излязат от ЕС. Дейвид Камерън излезе пред света и подаде оставка. "Не мисля, че би било правилно да опитвам да съм капитанът, който насочва страната ни към следващата й дестинация", заяви той в речта си на 24 юни.Логично британците се отказаха да оглавяват съвета. Така графикът се измести с шест месеца по-рано за всички, включително и България, което доведе до паника в българския лагер (и тъга за Меглена Кунева). На мястото на Великобритания се включи Австрия, която беше избегнала на косъм възможността да има първия крайнодесен президент през май. Изведнъж този косъм се скъса. През октомври Конституционният съд отмени резултата от президентските избори и сега предстои ново гласуване в началото на декември. С оглед на ставащото по света шансовете крайнодесният Норберт Хофер да е глава на държава, ръководеща ЕС, не са никак малки.Проклятието обаче не спря да действа. На 9 ноември коалиционното правителство в Естония падна след вот на недоверие и премиерът Таави Ройвас трябваше да подаде оставка. Партията на Ройвас - Естонската реформистка партия, управляваше в коалиция със социалдемократите SDE и още две консервативни партии. Те обаче обърнаха гръб на Ройвас, несъгласни с икономическите му политики. Вероятният нов премиер, Юри Ратас, е от досегашната опозиционна Центристка партия, чиято подкрепа идва основно от етническите руснаци в Естония. Ратас ще формира коалиция именно със социалдемократите и с една от малките консервативни партии от миналото правителство.На този фон Бойко Борисов изглеждаше като обречен. На 16 ноември, ден след президентските избори, парламентът прие оставката на кабинета и хвърли България отново в месеци на неяснота.Разбира се, за място като ЕС политическите трусове по време на председателство не са нещо ново. Както вицепремиерът в оставка Меглена Кунева отбеляза миналата седмица, Белгия е провела своето без правителство, а Гърция - в условия на финансова криза. Това е вярно, макар че е интересно да се види как България и Естония ще проведат първия си такъв опит (ако не знаете, че сме различни, вижте каретата).Но всъщност зад "прокобата" тегне нещо по-сериозно. И британският национализъм, и австрийският популизъм, и естонската криза, и дори българското фиаско са част от по-голямата криза, която започва да пречи на движението на ЕС и заплашва да го разбие в пропастта. Всеки следващ вот в европейска държава се превръща в изпитание за общия проект: австрийският президент ще е по-малката грижа на ЕС, ако Марин льо Пен стане президент на Франция например. Това не може да продължава безкрайно. Нещо в Европа не е наред и голямата задача е то да се поправи в движение. В противен случай може да не остане много, над което да се председателства.


description: Алексей Улюкаев е задържан по подозрение в изнудване за получаване на 2 млн долара и за заплахи към представител на държавния петролен гигант...

title: Руският министър на икономиката е обвинен във взимане на подкуп

maintext:
© Grigory Dukor
През последните месеци Кремъл провежда "антикорупционна кампания", в която бяха задържани губернатори, висши служители на Следствения комитет и федерални ръководители, включително зам.-министри.
Алексей Улюкаев е задържан по подозрение в изнудване за получаване на 2 млн долара и за заплахи към представител на държавния петролен гигант "Роснефт". Според Следствения комитет на Русия, той е бил арестуван при контролираното предаване на парите в брой, които са взети във връзка с оценката на министерството, позволяваща на "Роснефт" да купи държавния пакет акции на "Башнефт". През октомври "Роснефт" придоби малко над 50% от "Башнефт" срещу 330 млрд. рубли (около 5 млрд. долара).Улюкаев е най-високопоставеният руски държавник, задържан в съвременна Русия.


description: Все още не става ясно какви са мотивите за решението

title: Изненадващо "Хювефарма" оттегли търговото предложение за "Биовет"

maintext:
© ЦВЕТЕЛИНА НИКОЛАЕВА
"Хювефарма" изненадващо оттегли предложението си за изкупуването на книжата на дребните акционери в "Биовет".
Неясни причини
Засега не са ясни мотивите за оттеглянето на търговото предложение. След като КФН върна два пъти предложението за корекция на цената нагоре при третия ръководството на "Биовет" може само да е преценило, че няма щанс заради твърдостта на финансовия регулатор. А зад позициите на КФН има логика, тъй като в рамките на няколко месеца ръководството на "Биовет" показа, че използва различен стандарт при оценката на дружеството - за пред банките тя е висока, а за пред малките акционери ниска. Контролираната от Кирил и Георги Домусчиеви компания и свързаната "Опортюнити 2009" , която има малък дял, контролират 90.01% от капитала на производителя на медикаменти и продукти за ветеринарната медицина. Последната оферта за останалите акции беше 15.03 лв. за брой, или за общо 10.2 млн. лв. за получаване на пълен контрол. Преди това Комисията за финансов надзор забрани предложенията при цени 13.30 и 14.40 лв. за акция. Съобщението за оттегляне на предложението беше пуснато до фондовата борса в понеделник.Засега не са ясни мотивите за оттеглянето на търговото предложение. След като КФН върна два пъти предложението за корекция на цената нагоре при третия ръководството на "Биовет" може само да е преценило, че няма щанс заради твърдостта на финансовия регулатор. А зад позициите на КФН има логика, тъй като в рамките на няколко месеца ръководството на "Биовет" показа, че използва различен стандарт при оценката на дружеството - за пред банките тя е висока, а за пред малките акционери ниска.
През февруари независимият оценител "Нет консулт" чрез прогнозни данни за 7 години, предоставени от мениджмънта на "Биовет", стигна до цена 19.36 лв. на акция. Въпросната оценка беше използвана от "Хювефарма" за получаването на 146 млн. евро заем от банков консорциум, по който книжата на "Биовет" са залог. Те също така обезпечават и друг кредит на дружеството на Домусчиев от 2014 г. на стойност 275 млн. евро, с който бизнесменът откупи дела на The Rohatyn Group в "Хювефарма".
Недоволството на малките
В същото време при първото търгово в края на юли предложената цена беше 13.30 лв.
Към средата на годината отчетът на производителя на продукти за ветеринарната медицина показа нарастване на приходите с една четвърт до 117.04 млн. лв., а печалбата се покачи три и половина пъти до 10.45 млн.
Все още не е ясно и дали опитите за сваляне на "Биовет" от борсата ще продължат.
Това доведе до недоволство сред малки акционери, според които няма как за 4-5 месеца прогнозите на мениджмънта да са се променили дотолкова, че това да повлияе върху оценката - още повече че резултатите на "Биовет" от началото на годината се подобряват. С тези аргументи ИП "София интернешънъл секюритис" изпрати и писмо до КФН. Оттам смятаха, че цената трябва да се доближава до февруарската оценка, а също така да се вземе предвид и ликвидационната стойност на "Биовет", която достига 22 лв. на акция.Управителният съвет на "Биовет" излезе със становище към третата оферта преди оттеглянето ѝ. Според мениджмънта последното предложение на 15.03 лв. за акция е било справедливо с оглед икономиката на дружеството и възможностите му за развитие. Двама от членовете на ръководството дори увериха, че са готови да продадат акциите си на предложената цена.


description: Компанията разширява бизнеса си, което кара разходите да нарастват

title: Печалбата на "Спиди" спада със 70% на годишна база, приходите растат

maintext:
"Спиди" е подписала франчайз договор с DPD за мрежата на компанията в Гърция
© Цветелина Белутова
7.55 млн. лв.
са разходите за покупки на ДМА от началото на годината.
Печалбата на куриерската компания "Спиди" се понижава със 70% през третото тримесечие на годината, става ясно от консолидирания отчет, публикуван на БФБ - София. Разширяването на пазарния дял на компанията както у нас, така и в чужбина, води до нарастване на разходите. От началото на годината досега групата на "Спиди" е похарчила над 7.55 млн. лв. за придобиване на физически капитал, над два пъти повече, отколкото през миналата година.
След като компанията трайно се настани на пазара в Румъния, следва навлизане и на пазара в Гърция. "Спиди" е придобила франчайз право върху мрежата на DPD Group в южната ни съседка. Последната е търговската марка на услугите на GeoPost. Дъщерното дружество на френските държавни пощи контролира четвърт от капитала на "Спиди".
Външните пазари се превръщат в източник на ръст в приходната страна на отчета на "Спиди". От началото на годината постъпленията по тази линия растат с една пета. През третото тримесечие консолидираните приходи са с 14% повече на годишна база и достигат 35.8 млн. лв.
И още бизнес
Компанията не е обърнала гръб и на вътрешния пазар. Клоновата мрежа се разширява, като броят на офисите надхвърля 350. От началото на годината една трета от тях са ремонтирани, а също така тече реорганизация на работния процес, бяха изградени и логистични хъбове. През годината "Спиди" въведе и нова услуга - автоматични пощенски станции (АПС). Чрез устройството клиентите могат сами да изпращат и получават пратки. Въпросните АПС са разположени на оживени места в градовете и имат по-дълго работно време спрямо офисите на компанията. За момента са поставени 21 броя, като трябва да се удвоят до края на 2016 г.
Това повишава разходите на компанията, които нарастват с близо 23% на годишна база, достигайки 34.84 млн. лв. Причина за ръста още е развитието на бизнеса на "Спиди" в Румъния, където капацитетът за доставки се покачва. Разноските за труд нарастват с една трета, което се свързва с наемането на повечето служители. Компанията също така е увеличила възнагражденията за подизпълнителите, като заедно с плащанията по наемите разходите за външни услуги нарастват с малко над една четвърт. Икономии се правят от гориво заради спада в цената му, но недостатъчно, за да компенсира останалите харчове, които понижават печалбата и рентабилността.
"Тези нива на инвестиции са над обичайните заради много нови услуги, които въвеждаме. В момента, в който те започнат да генерират приходи, маржовете ще се завърнат на обичайните нива", каза още Тахчиев.
На БФБ
Акциите на компанията не се радват на особен интерес от страна на инвеститорите на БФБ. Една от причините е ниската ликвидност по позицията. "Спиди" е мажоритарна собственост на създателя и главен изпълнителен директор Валери Мектупчиян, който заедно с Gepost контролира над 90% от компанията. Акциите губят около 5% от началото на годината, но въпреки това остават сравнително скъпи. Съотношението цена/печалба на една акция (P/E) на затваряне в понеделник е 24.26 пъти. Средното за индекса BGBX 40, в който е включена компанията, е близо два пъти по-малко - 10.98 пъти.
Под новия си имидж DPD е втората най-голяма мрежа за доставка на пратки в Европа, като годишно превозва 3 млн. броя. До края на годината "Спиди" трябва да отвори офис в Солун под франчайза, като се очаква разрешението на местните регулатори. Там компанията ще развива услугите на DPD и ще осъществява превози от и за различни европейски дестинации, коментира за "Капитал" директорът за връзка с инвеститорите Тихомир Тахчиев. Компанията няма да спира да работи с гръцките си партньори, което ѝ позволява да предлага сходна на тази по вътрешните доставки цена.


description: В момента правителството притежава 77% от финансовата институция, които придоби като част от спасителния план през 2008 г. Според официално съобщение...

title: Холандия планира да продаде 7% от дела си в ABN Amro

maintext: В момента правителството притежава 77% от финансовата институция, които придоби като част от спасителния план през 2008 г. Според официално съобщение се планира пускането на депозтирани разписки, които придоби. В сряда банката обяви и ръст на печалбата до 607 млн. евро през третото тримесечие при 509 млн. година по-рано. Освен това ръководството обяви, че ще съкрати още 1500 служители до 2020 г. ,за да свие разходите си с 400 млн. евро. Ткаа броят им ще падне до 23 хиляди.


description: Хиляди американци излязоха по улиците на градовете в протест срещу Доналд Тръмп

title: Денят след изборите в САЩ - протести и предположения за новия кабинет

maintext:
Хиляди хора протестираха срещу реториката на Тръмп в редица американски градове.
© Mario Anzuoni
В деня след изборите в редица големи американски града, включително Ню Йорк, Чикаго, Вашингтон и Лос Анджелис, хиляди хора излязоха на мирни демонстрации срещу избора на Доналд Тръмп за президент с лозунги от типа "Не е нашият президент", "Ако построи стена, ще я съборим". Настоящият президент Обама призова американците да приемат резултата от избора, а днес предстои да приеме Тръмп в Белия дом. Говорителят на Белия дом Джош Ърнест обяви, че Обама ще се постарае искрено да осигури гладко предаване на властта, но добави "не казвам, че предстои лесна среща".Самият Обама обяви, че "не е тайна", че има сериозни различия с Тръмп, но и "всички ние искаме най-доброто за тази страна" и че е бил "окуражен" от това, което е чул в речта на Тръмп. Вчера новият президент на САЩ заяви, че ще бъде президент на всички американци и че иска да обедини нацията. Той обяви и два приоритета – възстановяването на инфраструктурата на страната и удвояването на икономическия ѝ растеж. Екипът на Тръмп, който ще осъществи прехода през следващите 10 седмици преди официалното му встъпване в длъжност, ще бъде ръководен от Крис Кристи, губернаторът на Ню Джърси. Този екип вече подготви кратък списък от известни индустриалци и консервативни активисти, които биха могли да станат част от новото правителство.Сред фаворитите за министър на вътрешните работи е Форест Лукас, 64-годишният основател на компанията за петролни продукти Lucas Oil, а за финансов министър – Стивън Мнучин, ветеранът от Goldman Sachs, съобщава Politico. Сред останалите обсъждани лица за висши постове са Нют Гингрич (бившият председател на Камарата на представителите), Рудолф Джулиани (бившият кмет на Ню Йорк) и Крис Кристи (губернаторът на Ню Джърси).Възможно е новият държавен секретар (министър на външните работи) да стане сенаторът от републиканската партия Боб Коркър или бившият посланик на САЩ в ООН Джон Болтън, а сенаторът Джеф Сешънс да оглави Пентагона. Други възможни кандидати за шеф на Пентагона са бившият съветник по националната сигурност Стивън Хадли и бившият сенатор Джим Талънт.За министър на търговията е вероятно Тръмп да избере човек от частния бизнес, например милиардера Уилбър Рос, който е действащ икономически съветник на новия президент. Вариант е и Дан ди Мико – съветник на Тръмп по търговията и бивш изпълнителен директор на Nucor Corporation.За министър на енергетиката се спряга изпълнителният директор на Continental Resources Харолд Хам. Възможно е Дейвид Кларк (шерифът на окръг Милуоки, щата Уисконсин) да заеме поста министър на вътрешната сигурност. За министър на образованието се обсъжда вариантът с пенсионирания неврохирург Бен Карсън, но Тръмп не крие, че тази сфера няма да бъде от важните за него.Демонстрантите от последната нощ твърдяха, че са против реториката на Тръмп срещу имигрантите, мюсюлманите и други малцинствени групи. Най-активни бяха протестите в Ню Йорк, но дори и във Вашингтон хората се събраха за бдение със свещи пред Белия дом. Повече размирици имаше в Оукланд, но без твърде големи ексцесии.Някои медии съобщиха, че от уебсайта на Доналд Тръмп е изчезнало твърдението му, с което той обещава забрана за влизане на мюсюлмани в САЩ. По-късно някои от тях добавиха, че причината е техническа – щабът на Тръмп е прекратил възможността всеки да публикува свои лозунги на страницата им за прессъобщения, с което цялата страница се е сринала и всички съобщения са изчезнали, включително това за мюсюлманите.


description: Инвеститорите разпродават метала, връщайки се обратно към акциите. Преди изборите в САЩ цената за тройунция премина 1330 долара, като близо седмица...

title: Златото достигна 6-месечно дъно

maintext:
© Leonhard Foeger
Инвеститорите разпродават метала, връщайки се обратно към акциите. Преди изборите в САЩ цената за тройунция премина 1330 долара, като близо седмица по-късно се смъкна обратно на 1224. Изборът на Доналд Тръмп за президент на САЩ доведе до повишена активност на капиталовия пазар, който реагира позитивно на избора. Политиката на Тръмп предвижда повишение на лихвените проценти в страната, което ще понижи цената на златото, тъй като не носи обвързани с основната лихва плащания. Цената на благородния метал допълнително се потиска и от силния долар.